Kom gesels saam oor Langenhoven se ‘Loeloeraai’ by KKNKCJ Langenhoven, ‘n regsgeleerde, koerantredakteur en Afrikaanse skrywer, digter en dramaturg. Die Langenhoven Gedenkfonds vier vanjaar ŉ dubbele mylpaal: Cornelis Jakob Langenhoven is 150 jaar gelede in 1873 gebore, en sy grensverskuiwende werk, Loeloeraai, is ŉ 100 jaar gelede, in 1923, gepubliseer. Hierdie mylpale word op 1 April by die KKNK met die Langenhoven-gedenklesing, ŉ gesprek oor die literêre relevansie van Loeloeraai ŉ eeu later, gevier. “Ons het besluit om dit in die formaat van ŉ heerlike, informele gesprek aan te bied. Dit moenie hoogdrawend en so akademies wees dat Jan Publiek nie kan saam gesels nie,” sê Izak de Vries, die paneelfasiliteerder, aan Maroela Media. Loeloeraai is volgens verskeie bronne die eerste wetenskapfiksieteks in Afrikaans. In hierdie teks, dekades voor Spoetnik, verduidelik Langenhoven reeds hoe mense in die ruimte sou slaap, hoe water in die ruimte sou reageer, en die belang van geprosesseerde kos kom ter sprake. Nog ŉ belangrike aspek, is die ekokritiek in die roman. “Langenhoven was daar sy tyd baie ver vooruit. As die mens in 1923 na Loeloeraai sou luister, sou ons nie vandag in so ŉ groot ekokrisis gewees het nie,” meen Izak. Die paneel bestaan uit Carien Smith, Jenny Paige, Mellet Moll en Nini Bennett. Carien het in 2022 haar skryfdebuut gemaak met Bot, ŉ opspraakwekkende bundel kortverhale. Sy is tans ŉ doktorale kandidaat by die Universiteit van Sheffield in Brittanje en doen haar navorsing in klimaatsveranderingetiek. Jenny is ŉ opgeleide geochemikus, ŉ digitale ontwerper en boonop ŉ kranige leser van wetenskapfiksie. Mellet, professor in bedryfsingenieurswese, is ook ŉ voormalige dekaan van ingenieurswese by die Skiereiland Universiteit van Tegnologie. Hy was ten nouste by Suid-Afrika se ruimteprogram betrokke. Nini is ’n bekende resensent en letterkundige wat in 2003 met ŉ bundel kortverhale, Stoornis, gedebuteer het. Sy het ook drie poësiebundels gepubliseer en is tans besig met doktorale studie in Afrikaanse letterkunde aan die Universiteit van Johannesburg.